АҞӘА, хәажәкыра 3 – Sputnik, Сариа Кәарцхьиаԥҳа. Есышықәсатәи ааԥынтә цәыргақәҵа аатит Аҟәа, хәажәкыра 3 рзы.
Аԥсуа сахьаҭыхыҩцәа рцәыргақәҵахь инагоуп 60 рҟынӡа усумҭа. Дара Ацәыргақәҵатә зал аҿы иқәыргылахоит хәажәкыра 15 рҟынӡа. Ацәыргақәҵа азырхоуп Аҳәса рымшныҳәа.
"Аусумҭақәа иҵегь еиҳаны иҳадгалан аха Асахьаҭыхыҩцәа реидгыла акомиссиа еилнаҟәшәеит. Ари цәыргақәҵатә залуп, ара иӡырырго аусумҭақәагьы рыхәшьара ҳаракызароуп. Ацәыргақәҵа атематика – ааԥын ауп", - иҳәоит Аԥсны Асахьаҭыхыҩцәа реидгыла ахантәаҩы Витали Џьниа.
Иара иажәақәа рыла ирацәоуп аҿар русумҭақәа.
"Уи агәахәара унаҭоит. Аҿар ахаарԥшра ргәы азыҳәоит", - иҳәеит Џьниа.
Шәҩыла ақалақь ауааԥсыреи асасцәеи ацәыргақәҵа иаҭааит.
Ацәыргақәҵа аус ауеит хәажәкыра 15 рҟынӡа.